CELEX: 32009D0344
Language: hu
Date: 2009-04-22 00:00:00
Title: 2009/344/EK: A Bizottság határozata ( 2009. április 22. ) a III HPLC 12-es típusú jégstrukturáló fehérjének a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről (az értesítés a C(2009) 2929. számú dokumentummal történt)

25.4.2009   
            
            
               HU
            
            
               Az Európai Unió Hivatalos Lapja
            
            
               L 105/14
            
         
      A BIZOTTSÁG HATÁROZATA
   
   (2009. április 22.)
   a III HPLC 12-es típusú jégstrukturáló fehérjének a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről
   (az értesítés a C(2009) 2929. számú dokumentummal történt)
   (Csak az angol nyelvű szöveg hiteles)
   (2009/344/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
   mivel:
   
               (1)
            
            
               Az Unilever 2006. június 8-án kérelmet nyújtott be az Egyesült Királyság illetékes hatóságaihoz a III HPLC 12-es típusú jégstrukturáló fehérje új élelmiszer-összetevőként való forgalomba hozatala céljából.
            
         
               (2)
            
            
               A III HPLC 12-es típusú jégstrukturáló fehérje technológiai segédanyagként géntechnológiával módosított élesztőt használó technológiával készül. Az 1829/2003/EK európai parlamenti és tanácsi rendelet (2) (16) preambulumbekezdése szerint a géntechnológiával módosított technológiai segédanyag segítségével előállított élelmiszerek és takarmányok nem tartoznak a rendelet hatálya alá. A rendelet végrehajtásáról szóló, a Tanácshoz és az Európai Parlamenthez intézett bizottsági jelentés (3) egyértelművé tette, hogy a rendeletben előírt engedélyezési és címkézési követelmények nem alkalmazandók a géntechnológiával módosított mikroorganizmusok felhasználásával, erjesztéssel előállított élelmiszerre vagy takarmányra.
            
         
               (3)
            
            
               Az Egyesült Királyság illetékes élelmiszer-értékelő testülete 2007. július 27-én kibocsátotta előzetes értékelő jelentését. Jelentésében azt a következtetést vonta le, hogy a jégstrukturáló fehérje élelmiszer-összetevőként való használata elfogadható.
            
         
               (4)
            
            
               A Bizottság az előzetes értékelő jelentést 2007. augusztus 1-jén az összes tagállamhoz továbbította.
            
         
               (5)
            
            
               A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatalával szemben.
            
         
               (6)
            
            
               Ezért 2008. február 25-én konzultációra került sor az Európai Élelmiszerbiztonsági Hatósággal (EFSA).
            
         
               (7)
            
            
               A Bizottság kérését követően az EFSA diétás termékekkel, táplálkozással és allergiákkal foglalkozó testülete 2008. július 9-én szakvéleményt fogadott el a III HPLC 12-es típusú jégstrukturáló fehérje élelmiszer-összetevőként való használatának biztonságosságáról. A géntechnológiával módosított szervezetek tudományos testülete 2008. július 2-án is elfogadta a véleményt. Véleményében az EPSA azt a következtetést vonta le, hogy a III HPLC 12-es típusú jégstrukturáló fehérje biztonságosan használható étkezési jégben.
            
         
               (8)
            
            
               A tudományos értékelés alapján megállapítást nyert, hogy a III HPLC 12-es típusú jégstrukturáló fehérje megfelel a 258/97/EK rendelet 3. cikkének (1) bekezdésében meghatározott feltételeknek.
            
         
               (9)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A mellékletben meghatározott, III HPLC 12-es típusú jégstrukturáló fehérje forgalomba hozható a Közösségben étkezési jég készítéséhez használható új élelmiszer-összetevőként.
   Az étkezési jégben a III HPLC 12-es típusú jégstrukturáló fehérje részaránya legfeljebb 0,01 % lehet.
   2. cikk
   Az e határozattal engedélyezett új élelmiszer-összetevő megjelölése az azt tartalmazó élelmiszer címkéjén: „Jégstrukturáló fehérje”.
   3. cikk
   E határozat címzettje az Unilever UK, Walton Court, Station Avenue, Walton-on-Thames, Surrey KT12 1NT, Egyesült Királyság.
   
      Kelt Brüsszelben, 2009. április 22-én.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 43., 1997.2.14., 1. o.
   
      (2)  HL L 268., 2003.10.18., 1. o.
   
      (3)  COM(2006) 626 végleges.
   
      MELLÉKLET
      
         A III HPLC 12-es típusú jégstrukturáló fehérje jellemzői
      
      A jégstrukturálófehérje-készítmény világosbarna folyadék, amelyet géntechnológiával módosított étkezési sütőélesztő (Saccharomyces cerevisiae) merítéses fermentációjával állítanak elő, miután az élesztő genomjába bejuttatták a jégstrukturáló fehérjét kódoló szintetikus gént. A fehérje expressziója és kiválasztása a táptalajban történik, és itt mikroszűréssel elválasztják az élesztősejtektől, majd ultraszűréssel koncentrálják. Következésképpen az élesztősejtek sem eredeti állapotukban, sem módosulva nem kerülnek át a jégstrukturálófehérje-készítménybe. A jégstrukturálófehérje-készítmény az eredeti jégstrukturáló fehérjéből, glikozilált jégstrukturáló fehérjéből, az élesztőből és cukorból származó fehérjékből és peptidekből, illetve az élelmiszerekben szokásosan előforduló savakból és sókból áll. A koncentrátumot 10 mM citromsav-pufferrel stabilizálják.
      
                  Tartalom
               
               
                  Legalább 5 g/l aktív jégstrukturáló fehérje
               
            
                  pH
               
               
                  2,5–3,5
               
            
                  Hamu
               
               
                  Legfeljebb 2 %
               
            
                  DNS
               
               
                  Nem mutatható ki